b'\n_START_ARTICLE_\nBolezen\n_START_PARAGRAPH_\nBol\xc3\xa9zen je odstopanje od normalne zgradbe ali funkcije kateregakoli dela, organa ali sistema telesa, ki se ka\xc5\xbee z zna\xc4\x8dilnim nizom simptomov in znakov. Etiologija (vzrok bolezni), patologija (morfolo\xc5\xa1ke in funkcionalne spremembe), prognoza (predvidevanje poteka oziroma izida bolezni) in na\xc4\x8dini zdravljenja so lahko znani ali pa ne. Bolezen lahko povzro\xc4\x8di nek zunanji dejavnik (na primer patogen) ali pa je posledica telesne disfunkcije (kot je nepravilno delovanje imunskega sestava, ki se lahko ka\xc5\xbee na primer kot avtoimunska bolezen, alergija ali imunska pomanjkljivost). Bolezni lahko razvrstimo na razli\xc4\x8dne na\xc4\x8dine, na primer na du\xc5\xa1evne in telesne, kroni\xc4\x8dne in akutne, nalezljive in nenalezljive ..._NEWLINE_Pri prebivalstvu najve\xc4\x8d smrti zahtevajo po vrsti koronarna arterijska bolezen, cerebrovaskularne bolezni in oku\xc5\xbebe spodnjih dihal.  _NEWLINE_S preu\xc4\x8devanjem bolezni se ukvarja patologija, sistematizira pa jih nozologija. \xc5\xa0ir\xc5\xa1a znanost o zgradbi in delovanju \xc4\x8dlove\xc5\xa1kega telesa, boleznih, njihovem zdravljenju in laj\xc5\xa1anju se imenuje medicina.'